Document ID: 32007R1319

KOMISIJAS REGULA (EK) Nr. 1319/2007
(2007. gada 9. novembris),
ar ko groza I pielikumu Padomes Regulā (EEK) Nr. 2092/91 attiecībā uz tādas barības izmantošanu, kas pirmajā gadā iegūta no zemes gabaliem, kurus pārveido par bioloģiskās lauksaimniecības zemēm
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 24. jūnija Regulu (EEK) Nr. 2092/91 par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem (1) un jo īpaši tās 13. panta otro ievilkumu,
tā kā:
(1)
Regulas (EEK) Nr. 2092/91 I pielikumā ir noteikts, ka lauksaimniecības dzīvnieki jābaro galvenokārt ar tajā pašā saimniecībā audzētu lopbarību un ka zālēdāju audzēšanā plaši jāizmanto ganības. Lai izpildītu šo prasību, lauksaimnieki, kas nodarbojas ar bioloģisko lauksaimniecību, palielina savas saimniecības, jo īpaši pērkot vai iznomājot pļavas un zemes gabalus, kuros aug daudzgadīgi spēkbarības augi.
(2)
Saskaņā ar Regulu (EEK) Nr. 2092/91 nopirktai un iznomātai zemei, kas nav bioloģiskā zeme, jāpiemēro pārejas posms [pārveides periods], pirms tā var kļūt par bioloģisko zemi. Turklāt pārveides perioda pirmajā gadā iegūto barību neuzskata par pārveides periodā iegūtu barību, bet to arī nevar viegli pārdot izmantošanai parastajā lauksaimniecībā, jo tirgus šādai ar nebioloģiskām metodēm audzētai spēkbarībai, kas iegūta no daudzgadīgiem augiem, ir ļoti mazs.
(3)
Pēc 2007. gada 31. decembra zālēdāju barība, kas nav audzēta bioloģiski, neatbildīs Regulas (EEK) Nr. 2092/91 I pielikuma B daļas 4.8. punkta a) apakšpunktā noteiktajām prasībām. Pēc minētā datuma būs grūti izpildīt jebkādas prasības turpināt ganīšanu vai izmantot saimniecības vajadzībām nopirkto vai iznomāto zemi pirmajā gadā, kad uzsākta pārveide par bioloģiskās lauksaimniecības zemes platību.
(4)
Tāpēc jāatļauj barības devas formulā iekļaut noteiktu procentuālo daudzumu tādas barības, kas iegūta no zemes gabaliem pārveides perioda pirmajā gadā.
(5)
Tāpēc attiecīgi jāgroza Regula (EEK) Nr. 2092/91.
(6)
Šajā regulā paredzētie pasākumi ir saskaņā ar atzinumu, ko sniegusi ar Regulas (EEK) Nr. 2092/91 14. pantu izveidotā komiteja,
IR PIEŅĒMUSI ŠO REGULU.
1. pants
Regulas (EEK) Nr. 2092/91 I pielikuma B daļā 4.4. punktu aizstāj ar šādu:
“4.4.
Līdz 2008. gada 31. decembrim barības devas formulā drīkst iekļaut vidēji līdz 50 % barības, kas iegūta no zemes gabaliem pārveides periodā. Ja šī pārveides periodā iegūtā barība ir audzēta tajā pašā saimniecībā, tad šo procentuālo daudzumu drīkst palielināt līdz 80 %.
No 2009. gada 1. janvāra barības devas formulā drīkst iekļaut vidēji līdz 30 % barības, kas iegūta no zemes gabaliem pārveides periodā. Ja šī pārveides periodā iegūtā barība ir audzēta tajā pašā saimniecībā, tad šo procentuālo daudzumu drīkst palielināt līdz 60 %.
Ja pastāvīgās pļavas vai daudzgadīgo spēkbarības augu zemes gabali ir daļa no saimniecības un nav bijuši iekļauti bioloģiskās ražošanas vienībā šajā saimniecībā pēdējo piecu gadu laikā, tad līdz 20 % no tās barības kopējā vidējā daudzuma, ko baro lauksaimniecības dzīvniekiem, drīkst būt iegūts no šo pastāvīgo ganību vai daudzgadīgo spēkbarības augu zemes gabalu ganīšanas vai pļaušanas to pārveides perioda pirmajā gadā. Ja izmanto gan pārveides periodā iegūtu barību, gan barību no zemes gabaliem to pārveides perioda pirmajā gadā, šādas barības kopējais procentuālais daudzums nedrīkst pārsniegt maksimālo procentuālo daudzumu, kas minēts šā punkta pirmajā un otrajā daļā.
Šos skaitļus aprēķina ik gadu, izsakot tos kā lauksaimnieciskas izcelsmes barības sausnas procentuālo daudzumu.”
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 9. novembrī

Labels: 6